شفق

الشفق فلكوكب ديال لارض هو الضو فالطبقات السفلانية ديال لجو فلوقت اللي الشمش مضرّݣة مورا لافق وماكاتشافش بطريقة ديريكت. كايوقع الشفق فاش كاتضرب الشعة ديال الشمش الطبقات لفوقانيين ديال لجو وكاتشتت، وبهاكدا كايضوا لتحت ديال لجو وكايولي السطح ديال لرض مامضويش مزيان ومامضلّمش. لكلمة ديال ال"شفق" كانسميوها حتى على لفترات ديال لوقت اللي كايطرا فيهوم هاد الضو. كلما كانت الشمش بعد على لافق كلما كان الضو باهت والضلمة كحلة، وبالتالي الشفق ماكايبانش. فاش كاتهبط الشمش لـ18 درجة تحت لافق كايسالي الشفق وكايبدا الليل. عاوتاني فاش كاتطلع الشمش وكاتوصل ل18 درجة، كايسالي الليل وكايبدا الشفق ديال الصباح. لمصوّيرين كايعجبهوم لوقت ديال الشفق حيتاش كايبيّن لمجسمات اولا داكشي اللي بغاو ايصوروه بواحد الضو خافت، وكايسميو هاد لوقت بالساعة لحلوّة، اولا الرسامين اللي كايسميوها الساعة الزرقة واللي جات من لفرانساوية (l'heure bleue). هاد النوع ديال الشفق ماخاصوش يتخالط مع الشفق لقطبي اللي يمكن ايكونو عندو نفس لخاصيات فالليل فلخطوط ديال لعرض لعاليين. التعريف ديال لهنداسة. كايتعرّف الشفق فلهنداسة على حساب لرتيفاع ديال الزاوية دالشمش ("θs")، واللي هي لموقع ديال لمركز لهنداسي دلقرص دالشمش بالنسبة للافق. كاينين تلاتة ديال لانواع دالشفق واللي مقبولين بشكل كبير: الشفق لمدني (قريب من لافق)، الشفق لبحري والشفق لفلكي (بعيد من لافق). التعريف بالضو. تلاتة دلانواع ديال الشفق هوما اللي معروفين ومقبولين بشكل كبير واللي هوما: الشفق لمدني (لمضوّي بيناتهوم) والشفق لبحري والشفق لفلكي (لمضلّم بيناتهوم). الشفق لمدني. الشفق لمدني هو لوقت اللي كاين ضو طبيعي كافي باش لاضواء الصيناعية (ديال الزنقة متلا) مايبقاش خدّام. كايبدا الشفق لمدني ديال الصباح ملّي كايكون لمركز ديال لقرص دالشمش فستة ديال الدرجات تحت من لافقوكايسالي مع الطلوع دالشمس. كايبدا الشفق لمدني ديال لعشية فاش كاتغرب الشمش وكايسالي ملّي كايكون لمركز ديال لقرص دالشمش فستة ديال الدرجات تحت من لافق. فاش كايكون لجو صافي ومزيان كايكون الشفق لمدني هو لحدّ اللي الضو ديال الشمس كايكون كافي باش لعين ديال بنادم تقدر تفرّق مابين لحوايج اللي فلارض. الضو لكافي كايخلّي لبشري مامحتاجش للضو الصيناعي فبزاف ديال لانشيطة اللي كايدير. فلفجر لمدني ولغساق لمدني كايكون ضو الشمش طاغي فلافق والنجوم ولكواكيب كايقدرو يبانو. الناس اللي كاتراقب السما تقدر تقشع الزهرة "لكوكب المضوّي" (نجمة الصباح اولا نجمة لعشية كيما كايتسمى) حيتاش كايقدرو يشوفوه فوقت الشفق لمدني، على حساب كيفاش كايتشاف من لارض والضو اللي كايعكسو من الشمش. الشفق لبحري. التعريف. كايبدا الشفق لبحري ديال الصباح ملّي كايكون لمركز ديال لقرص دالشمش ف12 ددرجة تحت من لافق، وكايسالي ملّي كايكون لمركز ديال لقرص دالشمش فستة ديال الدرجات تحت لافق. كايبدا الشفق لبحري ديال لعشية ملّي كايكون لمركز ديال لقرص دالشمش فستة ديال الدرجات تحت لافق، وكايسالي ملّي كايكون لمركز ديال لقرص دالشمش ف12 ددرجة تحت من لافق. لفجر ولغساق لبحري. لفجر لبحري هو لوقيتة فاش كايكون لمركز ديال لقرص دالشمس ف12 درجة تحت لافق فالصباح. كايجي قبل من هاد اللحضة لفترة ديال الشفق لفلكي ديال الصباح وكايتبعها الشفق لمدني دالصباح. لغساق لبحري هو لوقيتة فاش كايكون لمركز ديال لقرص دالشمس ف12 درجة تحت لافق فلعشية. فهاد اللحضة كايسالي الشفق لمدني ديال لعشية وكايبدا الشفق لفلكي. البحّارة مايقدروش يبحرو جيهة لفق قبل من لفجر لبحري ومورا لغسق لبحري حيتاش الضو ماكايكونش كافي فالسما ولافق ماكايبانش مزيان. كايكون صعيب بزاف اولا مستاحيل ݣاع على لعين دبنادم باش تشوف اولا تلقى اتار تاع الضو فالنقطة اللي كاتطلع اولا كاتغرب فيها الشمش. فهاد لحالة لبحّارة كايعتامدو على نجوم معروفين فلوقت ديال الشفق لبحري فاش يقدرو ايشوفو لافق بطريقة باينة. فجو صافي ومزيان ؤواخّا ماكاينش ضو صيناعي لعين دبنادم تقدر يبان ليها لاجسام بطريقة مزيانة ولايني مايقدرش لواحد يدير انشيطة على برّا. الشفق لفلكي. كايبدا الشفق لفلكي ديال الصباح ملّي كايكون لمركز ديال لقرص دالشمش ف18 ددرجة تحت من لافق، وكايسالي ملّي كايكون لمركز ديال لقرص دالشمش ف12 درجة تحت لافق. كايبدا الشفق لفلكي ديال لعشية ملّي كايكون لمركز ديال لقرص دالشمش ف12 درجة تحت لافق، وكايسالي ملّي كايكون لمركز ديال لقرص دالشمش ف18 درجة تحت لافق. لفجر ولغساق لفلكي. لفجر لفلكي هو لوقيتة فاش كايكون لمركز ديال لقرص دالشمس ف18 درجة تحت لافق فالصباح. كايجي قبل من هاد اللحضة لفترة دالليل وكايتبعها الشفق لبحري دالصباح. لغساق لفلكي هو لوقيتة فاش كايكون لمركز ديال لقرص دالشمس ف18 درجة تحت لافق فلعشية. فهاد اللحضة كايسالي الشفق لفلكي ديال لعشية وكايبدا الليل. فبعض لبلايص (بعيد على التلوت ديال الضو، ضو لݣمرة اولا الشفق لقطبي ومصادير خرين ديال الضو)، واللي فيهوم كاتكون السما كحلة بالجهد باش يدّارو لملاحضات ولمشاهادات لفلكية، لعولاما ديال لفلك كايقدرو يرصدو لماصير النقطية ديال الضو بحال النجوم اولا لكواكيب قبل وفالشفق لفلكي دلعشية ؤفالشفق لفلكي دالصباح ومن بعدو. واخا هاكاك لاجسام لفلكية لباهتة بحال لمجرات كايخصها ضلام زايد باش تشاف، داكشي لاش الرصد ديالها كايتدار بالليل. نضريا النجوم لباهتة كاتولي تبان من مورا ماكايسالي لغساق لفلكي دلعشية وكايولي مستحيل تشاف من مورا ماكايسالي لفجر لفلكي دالصباح. فبعض لبلايص الشفق لفلكي كايكون ماباينش مع الليل بسباب التلوت الضوئي، بزاف ديال الناس غادي يحساب ليهوم السما مضلمة بحال الليل الا تسولو فلعشية واخّا سالا الشفق لفلكي اولا فالصباح ؤواخّا بدا الشفق لفلكي. بسباب هاد التلوت الناس اللي فالتجمعات لكبيرة ديال السكان اولا فلمدون لكبار ماكاتّاحش ليهوم لفرصة باش ايشوفو النجوم لباهتين، خلّي يادلّي يشوفو السما مضلمة بزاف كيما هي على طبيعتها.